Налшык и зыгъэпсэхупIэхэм теухуа фильм
Урысей Федерацэм ЩэнхабзэмкIэ и министерствэм и унафэкIэ, Къэбэрдей-Балъкъэрым къокIуэ ди республикэм и зыгъэпсэхупIэхэмрэ щэнхабзэмрэ теухуа фильм тезыхыну гуп. Ар щагъэлъэгъуэнущ дунейпсо зэхыхьэхэм, Интернетым и турист порталхэм.
Фильмыр зыгъэхьэзырыну гупым хуагъэлъэгъуащ федеральнэ мыхьэнэ зиIэхэу Iуащхьэмахуэ бгы-лыжэ курортыр, узыншагъэр щрагъэфIакIуэ «Налшык» зыгъэпсэхупIэр, щIыпIэм и щIыуэпс къулейм и фэеплъхэу: Гуэл щхъуан-тIэхэр, Аушыджэр псыхуабэр, Шэ-джэм псыкъелъэхэр.
КъБР-м щэнхабзэмкIэ и министр Фырэ Руслан зэрыжиIамкIэ, Къэбэрдей-Балъкъэрым Iэмал псори иIэщ Урысейм и турист кIуапIэ хъунымкIэ.
Мы зэманым ирихьэлIэу Къэбэрдей-Балъкъэрым иIэщ къэралыр зыкIэлъыплъ фэеплъ 520-рэ. 217-р археологие, 207-р тхыдэ, 66-р гъуазджэ, 30-р архитектурэмрэ къалэ ухуэныгъэмрэ я фэеплъщ. Абы щыщу 55-м федеральнэ мыхьэнэ яIэщ. Налшык, Прохладнэ, Бахъсэн, Тырныауз тхыдэ къалэу ябж.
Гу зылъытапхъэ: Iуащхьэмахуэ лъапэ Налшык и «Минеральные воды» кхъухьлъэтапIэми (км 180-рэ), Кавказ Ищхъэрэм и нэгъуэщI къалэхэми асфалът зытелъ гъуэгукIэ (км 128-рэ) пыщIащ.
Iуащхьэмахуэ лъапэ щыIэ хьэщIэщхэр 30 мэхъу. Абы щыщу 5-р турист хьэщIэщщ, 6-р зыгъэпсэхупIэ базэщ, 5-р зыгъэпсэхупIэ пансионатщ, 4-р альплагерщ. Псори зэхэту абы цIыху 3000 щIохуэ. 2002 гъэм щыщIэдзауэ гъэ къэс Iуащхьэмахуэ къыщызэIуах цIыху 20-м щыщIэдзауэ 40-м нэблагъэ зыщIэхуэ уней хьэщIэщ- хэр.
Iуащхьэмахуэ бгы-лыжэ комплексым къэжыхьыпIитI иIэщ: Чегетрэ Iуащхьэмахуэ бгыхэмрэ. Чегет, Iуащхьэмахуэ бгы кIапсэ гъуэгухэм я кIыхьагъыр километр 12 мэхъу. Бгы-лыжэ гъуэгухэм я кIыхьагъыр километр 35-м щIегъу. Нэхъ кIыхь дыдэр, метр 2500-рэ хъур, «Старый кругозор — Азау» гъуэгурщ.
Езыр-езыру къэунэхуа щIыуэпс къулейм и фIыгъэкIэ, Налшык узыншагъэр щрагъэфIакIуэ зыгъэпсэхупIэхэр и куэд хъуащ. Налшык курортым щоIэзэ зи лъыр фIыуэ земыкIуэхэм, зи лъатэр къызэузхэм, мыбауэфхэм, псантхуэ узыфэ зиIэхэм, нэгъуэщIхэми. Республикэм и санаторэхэмрэ зыгъэпсэхупIэхэмрэ — щхъуантIагъэр щыкуэд Налшык и щIыпIэ дахэм — Долинск — щыIэщ. Абы узыншагъэм щеIэзэ IуэхущIапIэ 25-рэ щолажьэ. ЗыгъэпсэхупIэм и гъунэгъущ республикэм и эндокринологие, аллергологие, «Брак и семья» центрхэр.
Къэралым и щIыпIэ нэхъ дахэу къалъытэхэм хохьэ Гуэл щхъуантIэхэр. Налшык и ипщэ лъэны-къуэм а зыгъэпсэхупIэр километр 50-кIэ пэжыжьэу аращ. Метр 30-50 зи лъагагъ Шэджэм псыкъе-лъэхэр бгым къохуэхри, шэджэмыпсым хохуэ, абы ирихьэлIэу къэунэху лэгъупыкъум и даха-гъыр туристхэм ягъэщIагъуэу. ЩIымахуэм псыкъелъэр мэщт, удэзыхьэх дахагъ аргуэру къэунэхуу. Абдежым мылым дэпщеинкIэ щызэпоуэ.
Аушыджэр псым градус 50 и хуабагъщ. Ар узыншагъэр езыгъэфIакIуэ псы хущхъуэщ. Абы илъэс псом зыщыбгъэпскI мэхъу.
ГЕРАСИМОВЭ Риммэ.
